Pasop voor jy jou motor uitverhuur - Jou Geld | Solidariteit WêreldJou Geld | Solidariteit Wêreld
Tuis › Artikels › Pasop voor jy jou motor uitverhuur
Pasop voor jy jou motor uitverhuur
'n Nuwe konsep wat almal onlangs aan die praat gehad het, is die moontlikheid om jou motor uit te verhuur vir 'n ekstra inkomste.
'n Voertuigopsporingsmaatskappy oorweeg 'n sogenaamde “Airbnb”-opsie wat jou in staat sal stel om jou geld uit jou motor te maak.
Motoreienaars word egter gewaarsku om hul versekeringspolis na te gaan voor hulle geld uit hul motor probeer maak.
“Dit is heeltemal verstaanbaar vir mense om 'n ekstra inkomste te wil verdien,” sê Vera Nagtegaal, uitvoerende hoof van Hippo.co.za. “Maak egter seker dat jy jou verskeringspolis se bepalings en voorwaardes nagaan voor jy enigiets anders doen.”
Nagtegaal verduidelik dat selfs iets soos 'n saamryklub jou in die sop kan laat beland by jou versekeraar. “Indien daar net van een persoon se motor gebruik gemaak word en daar is geld betrokke, kan dit moontlik deur 'n versekeraar beskou word as 'n kommersiële transaksie, veral indien die geld wat jy ontvang meer is as die bedryfskoste.”
Volgens Nagtegaal kan dit daarop neerkom dat jou motor vir besigheidsdoeleindes gebruik word en dat jy dus 'n ander tipe versekeringsdekking moet hê. “Jy moet dalk selfs 'n spesiale permit hê om in die bestuurdersitplek te sit.”
Te midde van stygende lewenskoste maak al hoe meer mense van hul besittings gebruik om geld te verdien, soos om hul huise as vakansieverblyf beskikbaar te stel op webtuistes soos Airbnb. Vir sommige mense is dit dus 'n logiese volgende stap om geld uit hul motor te probeer maak.
Nagtegaal waarsku egter dat motoriste eers hul verskeringspolisse deeglik moet nagaan vir enige bepaling in dié verband.
Die meeste mense is reeds bekend met vervoerdienste soos Uber en Taxify maar nou is daar ook inisiatiewe soos CarTrip en Rent-My-Ride waardeur jy jou motor uitverhuur om geld te maak.
“Hoewel die opsies wonderlik is vir mense wat 'n ekstra paar rand wil verdien, moet motoriste oorweeg hoe dit hul verskeringspolisse gaan beïnvloed.
“Iets soos Rent-My-Ride bied sy eie aanspreeklikheidsdekking maar motoreienaars moet steeds by hul versekering uitvind of hulle die risiko loop om nie dekking te hê onder hul bestaande polis nie en dit eerder moet wysig of opdateer.”
Volgens Nagtegaal hou hierdie inisiatiewe opwindende nuwe geleenthede in vir mense wat ekstra geld wil verdien. “Dit beteken egter nie dat die reëls verander nie en mense moet die gevolge oorweeg voor hulle so iets aanpak.”